नकली विदेशी शराब बनाने वाला प्रदीप नीमा मुंबई से इंदौर आते ही गिरफ्तार
गिफ्ट शॉप के गोदाम की आड़ में हाई रेंज की नकली विदेशी शराब बनाकर हाई सोसायटी में सप्लाय करने वाले फरार कारोबारी प्रदीप नीमा को आबकारी टीम ने रविवार को गिरफ्तार कर लिया। वह मुंबई, नागपुर और शिर्डी में एजेंटों के यहां फरारी काट रहा था। मुंबई से शहर में वापस आते ही उसे नौलखा क्षेत्र में पकड़ लिया गया। कोर्ट ने उसे तीन दिन के पुलिस रिमांड पर सौंपा है।
सहायक आबकारी आयुक्त संजीव दुबे ने बताया कि टीम ने पिछले दिनों गीताभवन क्षेत्र में एक फ्लैट और बंगले पर नकली शराब तैयार की फैक्टरी पर छापा मारकर करीब 3 करोड़ से ज्यादा की शराब, विदेशी शराब की खाली बोतलें, एसेंस, रैपर भी जब्त किए थे। तीन लोगों को पकड़ा गया था लेकिन मुख्य आरोपी नीमा तब से फरार चल रहा था। छापे में खुलासा हुआ था कि आरोपी चीप रेंज की शराब में जहरीले एसेंस मिलाकर उन्हें हाई रेंज की विदेशी बोतलों में भरकर आकर्षक पैकिंग के साथ दस गुना ऊंचे दामों पर बेचता था।
धारावी की बस्तियों के कबाड़ियों के संपर्क में भी था आरोपी, सुबह बसें तलाशती रही पुलिस
आरोपी प्रदीप नीमा ने मुंबई की धारावी बस्ती में रहने वाले कबाड़ियों से संपर्क बना रखा था। ये कबाड़ी पूरे मुंबई में हाई सोसाइटी पार्टियों, पब, होटलों और फार्म हाउस से कबाड़ खरीदते थे। कबाड़ में उन्हें हाई सोसाइटी के लोगों द्वारा फेंकी कई विदेशी शराब की खाली बोतलें, पैकिंग कीट मिल जाती थी, जिसे आरोपी खरीद लेता था। फिर गिफ्ट आयटम के माल के साथ इंदौर ले आता था। यहां इन्हें नए सिरे से बोतलों की साफ-सफाई कर नए स्टीकर और पैकिंग किट से सस्ती देशी अंग्रेजी शराब में एसेंस मिलाकर हाईरेंज की विदेशी बोतलों में भर देता और दस गुना ऊंचे दामों की शराब तैयार कर देता था।
कोर्ट ने तीन दिन के रिमांड पर सौंपा
आबकारी कंट्रोलर अमर सिंह सिसौदिया, एडीओ देवेश चतुर्वेदी और सब इंस्पेक्टर मनोज अग्रवाल व जितेंद्र भदौरिया की टीम को रविवार को सूचना मिली थी कि आरोपी प्रदीप नीमा मुंबई से इंदौर आ रहा है। इस पर अधिकारियों ने सादी वर्दी में मुंबई से आने वाली हर बस पर नजर रखी। लेकिन वह टीम को चकमा देकर शहर में की कहीं उतर गया। इसके बाद टीम को उसकी लोकेशन नवलखा इलाके में मिली, जहां घेराबंदी कर दबोच लिया। आरोपी को कोर्ट पेश किया गया। कोर्ट ने उसे तीन दिन का रिमांड पर सौंपा है। पूछताछ में इसके शहर में फैले इसके नेटवर्क का पता लगाया जा रहा है।
नकली विदेशी शराब व इनसेट- पुलिस गिरफ्त में आरोपी प्रदीप नीमा।
hin_Deva hin_Deva hin_Deva hin_Deva hin_Deva hin_Deva hin_Deva bho_Deva